Koroonakommunikatsiooni parimad praktikad – Propastop
15.03.2021
Pandeemia on veel nii värske sündmus, et pole ilmunud põhjapanevaid raamatuid vaktsineerimise propageerimisest, vandenõuteooriatest, headest  ja halbadest näidetest koroonakommunikatsioonis. Seepärast koondasime “Propastopi raamatukogu” rubriiki kokku rea veebiseminare, mis kõiki neid teemasid käsitlevad.
Eesti Rahvusraamatukogu videoarutluses on teemaks vaktsineerimismüra. Mille eest vastutavad inimesed ise, mille eest riik, ajakirjandus, sotsiaalmeedia ja teised? Mõtteid vahetavad Maia Klaassen Tartu Ülikoolist, Priit Simson Riigikontrollist, Argo Kerb Rahvusraamatukogust ning arst Karmen Joller. Salvestatud veebruaris 2021, video pikkus umbes 1 tund.
Riias paiknev NATO Strateegilise kommunikatsiooni oivakeskuse veebiseminaride sari #StratComTalks keskendus jaanuaris 2021 vaktsineerimisele ja desinformatsioonile. Tunnises ingliskeelses videos räägivad Rootsi eriolukordade ameti kommunikatsioonijuht Morgan Olofsson  ja Ühendkuningriigi valitsuse kommunikatsiooninõunik Jon Hassain.
Veebiseminaris “Infohäired eriolukorras” arutlevad Maia Klaassen, ajakirjanduse lektor Signe Ivask, Delfi reporter Greete Palgi ja europarlamendi liige Urmas Paet. Aprillis 2020 läbi viidud vestlust modereeris ajakirjanik Ege Tamm, video pikkus alla kahe tunni.
Eksootilist vaadet teemale pakub Filipiini ajakirjanike korraldatud veebiseminar, milles räägitakse meedia vastutusest ja rollist koroonakriisi käsitlemisel. Kokkuvõtet suvel 2020 salvestatud paaritunnisest videost saab lugeda siit.
Euroopa poliitika mõttekoda CEPA korraldatud veebiseminar annab ülevaate, kuidas Balti riigid 2020 aasta märtis koroonaviirusega toime tulid. Videos väljendatud seisukohti on huvitav võrrelda sündmustega aasta hiljem, talvel 2021, kui õige koroonakriis alles Batimaadesse jõudis.
ERR teadusportaali Novaator videokonverentsil “Koroona õppetunnid teaduskommunikatsioonile” arutavad teema üle poliitikud,  teadlased, ajakirjanikud. Novembris 2020 salvestatud materjali kogupikkus on 4,5 tundi.
Pildil: Graffiti Londonis, märts 2020. Foto duncan c / Flickr / CC